b'\n_START_ARTICLE_\nAnestesi\n_START_SECTION_\nLokalbed\xc3\xb8velse\n_START_PARAGRAPH_\nLokalbed\xc3\xb8velse vil si at bare en sv\xc3\xa6rt begrenset del av kroppen bed\xc3\xb8ves, som regel hud eller slimhinner. Denne bed\xc3\xb8velsesformen brukes ofte ved tannbehandling og ved mindre kirurgiske inngrep, som for eksempel \xc3\xa5 fjerne f\xc3\xb8flekker. Det brukes som regel spr\xc3\xb8yte for \xc3\xa5 gi lokalbed\xc3\xb8velse i underhuden, men det kan ogs\xc3\xa5 gis som bed\xc3\xb8vende krem f\xc3\xb8r n\xc3\xa5lestikk eller spray f\xc3\xb8r for eksempel gastroskopi.\n_START_SECTION_\nRegionalbed\xc3\xb8velse\n_START_PARAGRAPH_\nRegionalbed\xc3\xb8velse eller sentral nerveblokade, ogs\xc3\xa5 kalt blokk-anestesi, inneb\xc3\xa6rer at en region av kroppen bed\xc3\xb8ves. Man kan injisere bed\xc3\xb8velsesmiddel til epiduralrommet (epiduralanestesi) eller v\xc3\xa6sken som omgir ryggmargen (spinalanestesi), slik at man skaper en midlertidige regionale lammelser. Regionalbed\xc3\xb8velse kan brukes i flere sammenhenger, for eksempel ved f\xc3\xb8dsler og ved operasjoner i nedre deler av kroppen. Denne bed\xc3\xb8velsesformen brukes mest hvis det er \xc3\xb8nskelig at pasienten er v\xc3\xa5ken eller hvis det er andre fordeler med regionalbed\xc3\xb8velse. Anestesilegen velger bed\xc3\xb8velsesform i samr\xc3\xa5d med kirurg og den som skal opereres. Epiduralbed\xc3\xb8velse brukes ogs\xc3\xa5 sammen med narkose, for \xc3\xa5 gi smertelindring i dagene etter operasjonen. Dette kan redusere behovet for \xc3\xa5 gi sterke smertestillende midler som morfin intraven\xc3\xb8st eller peroralt.\n_START_SECTION_\nNarkose\n_START_PARAGRAPH_\nNarkose inneb\xc3\xa6rer at hele kroppen bed\xc3\xb8ves, hjernen inkludert. Pasienten er bevisstl\xc3\xb8s gjennom hele operasjonen. Denne metoden brukes n\xc3\xa5r det skal opereres p\xc3\xa5 steder hvor lokalbed\xc3\xb8velse er umulig. Et annet form\xc3\xa5l med narkose er \xc3\xa5 holde muskulaturen slapp under inngrepet.  _NEWLINE_Barn f\xc3\xa5r nesten alltid narkose, selv for sm\xc3\xa5 inngrep. Ogs\xc3\xa5 voksne med angst legges i narkose, som for eksempel folk med sterk tannlegeskrekk. Narkose brukes ogs\xc3\xa5 ved elektrosjokkbehandling, for eksempel ved depresjon eller atrieflimmer. _NEWLINE_Ved en del hjerte- og lungelidelser pr\xc3\xb8ver man \xc3\xa5 unng\xc3\xa5 narkose fordi det inneb\xc3\xa6rer en st\xc3\xb8rre risiko for komplikasjoner. Ved senil demens kan narkosen gi betydelig forverring av demenstilstanden. Derfor er det grunn til \xc3\xa5 v\xc3\xa6re tilbakeholdende med operative inngrep p\xc3\xa5 demente pasienter. Enkelte hjerneoperasjoner blir ogs\xc3\xa5 utf\xc3\xb8rt hvor pasienten er i v\xc3\xa5ken tilstand. I enkelte tilfeller pr\xc3\xb8ver en \xc3\xa5 unng\xc3\xa5 narkose ved enkelte hjerneoperasjoner for \xc3\xa5 lettere holde kontroll p\xc3\xa5 pasientens fuksjoner som f.eks taleevner, slik at kirugene vet om de har operert riktig i hjernen og ikke har truffet feil._NEWLINE_Anestesi er et omr\xc3\xa5de innen anestesiologi.'